Lisa Morgan

**Dynes fusnes ddidostur sydd wrth ei bodd yn creu helynt. Cyn-bartner i Fiona Metcalfe, Barry John, Ieuan Griffiths a Dic Deryn.**

## **Straeon**

### **Cyrraedd y Cwm**

Bywyd digon cythryblus gafodd Lisa pan ddaeth i fyw i Gwmderi. Cyrhaeddodd i ddechrau yn 1990 gan wneud cryn argraff ar y pentre a'i drigolion.

Daeth Lisa i Gwmderi'n wreiddiol fel ysgrifenyddes yn GBA Construction. O'r eiliad gamodd drwy'r drws ar gyfer ei chyfweliad gwnaeth argraff ar Barry John - a gynigiodd gwneud y fwyaf o'i ddylanwad i sicrhau'r swydd iddi.

Cafodd Lisa drafferth yn cael lle i fyw yng Nghwmderi i gychwyn - bu hyd yn oed yn cysidro gorfod cymryd ystafell yn fflat Meic Pierce uwchben y caffi. Yn teimlo drosti cynigiodd Sandra Gwyther ag Eileen Walters gartref iddi yn Rhif 7.

Aelwyd digon anedwydd oedd hi gan fod Lisa'n mynd ar nerfau'r ddwy arall gan ymddwyn yn snobyddlyd a hunanol.

Llwyddodd hefyd i godi gwrychyn Meira Ellis. Bu'r ddwy yn rhannu swyddfa - Meira yn ysgrifenyddes i Deryn Skips ond doedd dim awydd ar Lisa i wneud ffrindiau, yn neidio ar gyfleoedd i danseilio Meira a'i gwaith.

### **Ymosodiad Dr Prosser**

Ymosododd Dr Gwyn Prosser yn rhywiol arni wedi iddi hi ddangos diddordeb yno. Yn anffodus i Lisa dim ond Meira Ellis oedd yn fodlon ei chredu ond aeth hi yn gyhoeddus gyda'i cyhuddiadau, ac yn sgil hynny fe adawodd y meddyg Gwmderi.

### **Perthynas â Dic**

Teimlai Lisa ddyletswydd i fod yn gefn i Barry John wedi ei anafiadau yn ffrwydriad y Clwb Golff, er ei bod wedi bwriadu ei adael cyn y digwyddiad.

Daeth Dic Ashurst yn glust i wrando ac o dipyn i beth datblygodd perthynas glos rhyngddynt y tu ôl i gefn Carol ei wraig.

Sylweddolodd Meira'n fuan beth oedd yn digwydd ond nid oedd Lisa am wrando ar gyngor.

Er mwyn hawlio sylw Dic honodd Lisa ei bod yn feichiog. Nid oedd ar unrhyw frys i ddweud wrth Dic mai celwydd oedd y cwbl.

Yn fuan yn 1991 daliodd Carol nhw yn y gwely gyda'i gilydd ac yn fuan wedyn, fe adawodd am Ganada.

### **Yn ôl at Barry John**

Ceisiodd Lisa fyw gyda Dic am gyfnod ond 'doedd cyd-fyw ddim yn hanner cymaint o sbort ag affêr. Yn fuan iawn collodd Lisa ddiddordeb yn Dic a throdd ei golygon unwaith eto at Barry John.

Pan ddarganfu Dic fod Lisa a Barry John yn ôl yn gariadon, bu ffrwgwd rhwng y ddau yng ngharnifal y pentref. Yn fuan iawn, daeth Lisa i wybod ei bod hi'n feichiog, a cheisiodd Barry roi pwysau arni i gael erthyliad, a hynny er mawr siom i Doreen Bevan ei fam.

Cymerodd Lisa arian Barry a throdd ei chefn ar Gwmderi gan gyhoeddi nad oedd yn feichiog o gwbl!

Diflannodd Lisa o'r pentre yn 1991.

### **Affêr gyda Ieuan Griffiths**

Dychwelodd i greu mwy o helynt ar 1 Hydref 1996. Erbyn hyn roedd hi'n gweithio fel rep yn gwerthu cyfrifiaduron. Daeth i werthu nwyddau i Ieuan Griffiths ar gyfer ei fusnesau a manteisiodd ar ei ddiddordeb i’w berswadio i fuddsoddi ynddi a sefydlu busnes newydd gyda’i gilydd. Er bod Ieuan yn llawn brwdfrydedd am y cynllwyn, yn gyntaf roedd yn rhaid cael perswâd ar ei wraig.

Wedi clywed am ei hanes roedd Hazel yn ddrwgdybus o fwriad Lisa ond aeth y bartneriaeth yn ei flaen beth bynnag. O fewn dim roedd Lisa yn ei wneud yn glir i Ieuan ei bod yn agored i ddatblygu’r berthynas tu hwnt i’r bartneriaeth busnes ac ar drip i Lundain cysgodd y ddau a’i gilydd am y tro cyntaf.

Gyda’r busnes yn llwyddiant a’r berthynas yn poethi gobeithiai Lisa gael car crand fel anrheg gan Ieuan ond cafodd ei siomi. Yn benderfynol o gael ffordd ei hun cychwynnodd Lisa roi pwysau ar Ieuan a bygwth dweud y cyfan wrth Hazel os na gaiff ei char. Cododd ei gobeithion pan glywodd fod car wedi ei archebu ond roedd hi’n gandryll pan ddaeth i wybod mai i Hazel oedd y car.

Yn benderfynol o ddial ar Ieuan daeth Lisa draw i Lys Helyg a chyhoeddi’r gwir i Hazel am yr affêr a dweud fod Ieuan wedi rhoi pwysau arni i gysgu ag ef. Cafodd sioc pan ddatgelodd Hazel ei fod yn gwybod popeth am y berthynas a rhoi’r sac iddi.

### **Dial ar Griffiths**

Roedd Lisa'n gandryll wedi colli ei swydd a gwelodd ei chyfle i ddial ar Ieuan Griffiths pan ddaeth ar draws Gareth Wyn Harries. Yn ymwybodol o radd Gareth gyda chyfrifiaduron a hanes ei deulu yntau gyda Griffiths gwahoddodd Lisa Gareth allan am ddiod ac o fewn dim daeth cynllwyn i’r amlwg.

Gobeithiai Lisa ddefnyddio sgiliau Gareth i hacio i mewn i gyfrifon Griffiths a throsglwyddo’r arian i gyfrif yn eiddo i Lisa. Byddai’r arian yn gallu clirio dyledion Gareth a byddai’r weithred yn dial ar Ieuan. Ond nid sgiliau hacio Gareth yn unig oedd o ddiddordeb i Lisa a chychwynnodd y ddau gysgu a’i gilydd.

Pan ddaeth Lisa i wybod drwy Reg fod Gareth eisoes mewn perthynas â Mandy aeth hi draw yn unswydd i’r caffi i adael i Mandy wybod mewn ffordd greulon mai hithau oedd hefo Gareth Wyn erbyn hyn. Gadawodd Mandy i Sbaen ar wyliau wedi ei drefnu gan Derek, Karen a Fiona i ddod dros y berthynas.

Roedd Reg yn anhapus iawn am berthynas ei fab a Lisa a pan wynebodd ei fab a chael gwirionedd am faint ei ddyled a’r cynllwyn i ddwyn arian Griffiths roedd wedi siomi'n arw. Llwyddodd Reg i ddarbwyllo Gareth rhag torri’r gyfraith a chynigiodd dalu’r ddyled yn ei chyfanrwydd ar yr amod fod yn dod a’i berthynas a Lisa i ben.

Ceisiodd Lisa ei gorau i roi pwysau ar Gareth i fynd ymlaen a’r cynllwyn ond wedi iddo ei gwrthod llwyddodd hi i ddwyn ei nodiadau a mynd ymlaen a’r twyll ei hunan. Cyhoeddodd i Gareth rai dyddiau’n ddiweddarach ei bod wedi llwyddo i gael gafael ar bymtheg mil o bunnoedd ag y byddai ef wedi cael hanner hynny os byddai wedi bod yn ddigon dewr i sticio gyda’r cynllwyn.

### **Perthynas a'i rhieni**

Gyda phymtheg mil o arian Ieuan Griffiths yn ei phoced cychwynnodd Lisa fusnes ei hun mewn uned yn stad ddiwydiannol Cwmderi ond doedd ei hapusrwydd ddim am bara. Cyrhaeddodd ei thad Gwilym Morgan i’r pentref i chwilio am ei ferch. Amharod iawn oedd Lisa i siarad â’i thad hyd yn od wedi iddo ddatgelu bod ei mam Ann Morgan yn yr ysbyty yn Aberystwyth gyda dyddiau yn unig i fyw.

Daeth yn amlwg i’r pentrefwyr fod perthynas Lisa gyda’i rhieni yn un cymhleth ond roedden nhw’n barod iawn i feirniadu’r ffaith bod hi ddim am ymweld â’i mam. Un eithriad oedd Fiona Metcalfe a ddaeth yn gefn mawr i Lisa, yn gwrando ar ei thrafferthion heb farnu.

Wedi sawl galwad gan nyrs yn ysbyty ei mam perswadiwyd Lisa i fynd i ymweld â hi yn yr ysbyty. Doedd y ddwy heb siarad ers blynyddoedd ac roedd Ann yn benderfynol o ymddiheuro i Lisa am adrodd cyn gariad priod i Lisa i'r awdurdodau am gysgu a hi pan oedd hi o dan oed - ffrae a gredai Ann oedd sail y bwlch rhyngddynt. Roedd ymateb Lisa yn gandryll gan ei bod hithau am i’w mam ymddiheuro am rywbeth llawer mwy difrifol. Gadawodd ei mam yn ei dagrau a bu farw Ann y diwrnod canlynol heb faddeuant ei merch.

Er nad oedd bwriad gan Lisa i fynychu’r cynhebrwng, yn y pendraw nid oedd hi’n gallu cadw draw. Wedi’r angladd daeth Gwilym i Gwmderi i wynebu ei ferch ble daeth y gwir am berthynas Lisa a‘i rhieni i’r fei. Pan oedd Lisa yn blentyn roedd Gwilym edi ei cham-drin yn rhywiol. Roedd Lisa yn grediniol bod ei mam yn gwybod y cyfan am y cam-drin. Daeth Gwilym yn chwilio am faddeuant ond doedd Lisa ddim am ei weld. Agorodd ei chalon i Fiona at ddatgelu’r cyfan iddi.

Trodd Gwilym at yr heddlu ble cyfaddefodd y cyfan am y cam-drin i Sarjant Gill Morgan ag Inspector Gwenda Roberts ond nid oedd Lisa’n fodlon gwneud cyhuddiad swyddogol yn ei erbyn felly bu’n rhaid i’r heddlu ei ryddhau. Pan ddaeth Gwilym i ofyn i’w ferch pam nad oedd hi’n fodlon iddo gael ei gosbi gan yr heddlu dwedodd Lisa y byddai’n well ganddi ei weld yn dioddef am weddill ei oes ac na fyddai byth yn cael maddeuant ganddi.

### **Perthynas â Fiona**

Newidiodd pethau yn syfrdanol pan gwympodd Lisa mewn cariad am y tro cynta a hynny gyda Fiona Metcalfe. 'Roedd yn rhaid i Lisa a Fiona wynebu llawer iawn o gasineb yn y pentre oherwydd eu perthynas hoyw a gadawodd Lisa am gyfnod eto gan ei bod yn methu wynebu'r holl siarad amdani.

Dychwelodd Lisa unwaith eto a'r tro hwn penderfynodd fyw'n agored gyda Fiona. 'Roedd y ddwy yn hapus iawn am sbel nes i Lisa benderfynu cael babi er mwyn gwneud Fiona'n hapus. 'Roedd Fiona'n ysu i gael gwybod pwy oedd tad y babi ond gwrthododd Lisa ddweud. Chwalwyd byd Lisa pan laddwyd Fiona gan ei hen elyn, Kevin Shaw, er mwyn dial arni.

Datblygodd cyfeillgarwch agos rhwng Lisa a Karen Parry yn sgil marwolaeth Fiona ond chwalwyd y cwbl wrth i Lisa gyfadde mai Steffan Humphries oedd tad ei phlentyn.

Yn ei euogrwydd o fod wedi cysgu gyda Steffan a beichiogi, penderfynodd Lisa gael erthyliad, gan fod yr holl beth wedi dod â rhwyg yn ei pherthynas â Fiona. Cafodd alwad ffôn gan Kevin Shaw i ddweud mai lladd Fiona i ddial ar Lisa oedd e, ar yr un diwrnod y cafodd Lisa yr erthyliad. Bu'n cadw'r gyfrinach rhag trigolion Cwmderi am fisoedd wedi marwolaeth Fiona, gan dwyllo sawl un ei bod yn dal i ddisgwyl babi.

Bu'n dioddef o iseldir ynghanol hyn i gyd, ac aeth i'r eithafion gan hyd yn oed gynllunio i ddod â'i bywyd i ben.

### **Dychwelyd i'r Cwm wedi ugain mlynedd**

Yn 2019 daeth Hywel Llywelyn ar draws Lisa yn ymweld â Brynawelon ble'r oedd ei mam yn byw. Yn ddiweddarach, daeth i'r amlwg ei bod yn cynnig gwasanaeth 'massage' amheus i ddynion.

### **Dychwelyd Lisa**

Cafodd Cassie Morris sioc i ddod ar draws **Lisa Morgan** yn y pentref, a sioc mwy pan welodd ei bod wedi bod yn byw allan o'i char. Honnai Lisa fod ei mam wedi marw a bod pethau wedi mynd yn drech arni dra'i bod rhwng gwaith yn ystod y cyfnod clo. Cynigiodd Cassie lety iddi yn Rhif 9 ond o fewn dim roedd Lisa wedi ailgychwyn ei gwaith rhyw, y tro yma drwy gyfrwng y we.

Cafodd ei dal gan Cassie ar ei chanol ond daeth y ddwy i ddealltwriaeth a chafodd Lisa aros yn y tŷ a pharhau ei gwaith ar yr amod fod neb yn cael gwybod ble'r oedd hi. Roedd sioc arall i Cassie fodd hynny pan ddaeth adref un nos i weld client annisgwyl gan Lisa ar sgrin y cyfrifiadur, Hywel Llywelyn.

Wrth i'r sibrydion am waith Lisa leadenu trwy'r pentref gwelodd Tesni Parri gyfle i wneud bach o arian. Yn sengl o'r newydd wedi diwedd ei pherthynas a Matthew Price derbynodd gynnig Lisa am waith ac o fewn dim roedd hi'n siarad yn awrgymmol gyda clientiaid (gan gynnwys y cynghorydd Ieuan Griffiths) ar y ffôn.

Cychwynnodd chwarae droi'n chwerw pan ddatgelodd Tesni wrth Griffiths mai hi oedd y 'Tasha' yr oedd ef wedi bod yn siarad â hi wedi iddi adnabod ei lais yn y caffi. Nid oedd Griffiths yn gwerthfawrogi ei diffyg disgresiwn a rhoddodd cwyn swyddogol yn ei herbyn gyda Lisa. Llwyddodd Tesni i gadw ei swydd ond cafodd rybudd llym am ei ymddygiad.

Er waethaf gofidion ei ffrind Aled Richards, ceisiodd Tesni fanteisio ar y cyfle i wneud mwy o arian drwy gynnig gwasanaeth uniongyrchol i Griffiths. Cytuna hithau i fynd ar ddêt wyneb yn wyneb gydag ef ond llwydodd Aled roi stop ar y cyfan drwy gyhuddo Griffiths yn gyhoeddus. Yn anffodus golygai hyn fod Lisa yn dod i wybod am dwyll Tesni a bod ei theulu yn dod i wybod am wir natur ei gwaith.

Roedd Gerwyn a Jaclyn yn poeni'n arw am y gwasanaethau yr oedd Tesni wedi bod yn gynnig ac yn benderfynol o roi stop ar y cyfan ond rodd Lisa yn fwy parod i faddau iddi, yn ei pharchu am weld cyfle busnes. Penderfynai roi ei swydd yn ôl iddi ar yr amod na fyddai'n ceisio ei thwyllo eto.

### **Mwy na chyd-weithwyr?**

Wrth i Tesni Parri a **Lisa Morgan** barhau i gydweithio datblygodd berthynas mentor rhwng y ddau. Yn sicr roedd Tesni yn parchu pen busnes ac agwedd didostur Lisa, ac roedd derbyn sylw ac anrhegion gan ei chyflogwr yn plesio hefyd. Wedi darn o waith i un o gleientiaid Lisa ble'r oedd gofyn i fodelu fel priodferch datblygodd y teimladau hyn yn rhywbeth dyfnach. Ar ddiwrnod y photoshoot nid oedd Aled Richards, oedd wedi addo chwarae rhan y priodfab ar gael felly bu'n rhaid i Lisa gamu mewn i'r adwy a chael lluniau o briodas hoyw.

Bu i'r profiad ddeffro rhywbeth yn Tesni aeth yn ei blaen i gyfaddef ei theimladau rhamantus at Lisa. Pan geisiodd ei chusanu yn Y Deri roedd ymateb Lisa yn un o sioc ac annifyrrwch. Nid oedd Lisa wedi bwriadau rhoi'r argraff i Tesni fod ganddi ddiddordeb rhamantus ynddi ac yn sicr roedd hi'n gweld y fath ymddygiad yn amhroffesiynol iawn.

Cafodd Tesni ei brifo yn ofnadwy gan wrthodiad Lisa a pharhaodd i geisio rhoi perswâd ar ei chyflogwr fod yna rywbeth dyfnach rhyngddynt. Arhosodd Lisa yn gadarn yn ei chred fod ganddi ddim diddordeb yn Tesni y tu hwnt i'r gwaith. Pwdodd Tesni a phenderfynu ei bod am adael Cwmderi i fyw yn Llundain, er waethaf gofidion ei theulu. Yn anffodus cafodd bwl drwg o Golitis a sylweddolodd na alla'i adael am y ddinas wedi'r cyfan.

Wedi datgelu i Lisa ei bod am aros yng Nghwmderi wedi'r cyfan rhannodd ei bod yn falch iawn o gael ei chadw fel gweithiwr ond chwerwodd y berthynas rhwng y ddwy unwaith eto wrth i Tesni ddangos diffyg parch tuag at gleientiaid y busnes.

## **Gwybodaeth ychwanegol**

Er i Lisa ddod yn ôl i Frynawelon yn 2019, a'r stori'n dweud iddi ymweld â'i mam oedd yn y cartref, bu farw Ann Morgan ar sgrîn yn stori Lisa a'i thad yn 1997.